Mail: apn@nanoq.gl

Aalisarnermut Piniarnermullu Naalakkersuisoqarfik Imaneq 1A, 701

Postboks 269

3900 Nuuk.

Qaqortoq ulloq 24. januar 2024

Aalisarneq pillugu Inatsisartut inatsisissaattut siunnersuut pillugu

Aalisarneq pillugu Inatsisartut inatsisissaattut siunnersuut taakkununngalu nassuiaatit ulloq 19. november 2023 tusarniaanermut nittartakkakkut tamanut saqqummiunneqartut innersuunneqarput. Arctic Prime Fisheries ApS siunnersuummut nalinginnaasunik imaattunik oqaaseqaatissaqarpoq.

Pisariillisaanerit

Arctic Prime Fisheries ApS-ip siunnersuut soqutiginartoqartippaa aalisarnerullu tamarmiusup pisariillisarnissaanik kissaateqarneq nuannaarutigalugu taamaalilluni naleqarnerulersitsineq pilersinneqassaaq taamatullu inuiaqatigiit atugarissaarnerannut aningaasalersuinerup annertusinissaanut tunngavissaqalissalluni.

Siunnersuummut nassuiaatit erseqqissarneqartutut pisariillisaanissaq aalisarnermilu tamarmiusumi, tassunga ilanngullugit angallatini avataasiortuni sinerissallu qanittuani angallatini minnerni, aalisarnermi atortuni nutaani kiisalu teknologiini nutaani aningaasalersuinerit ataqatigiilluinnarput.

Aningaasaliinernuttaaq ilaapput aalisarnermi suliffeqarfinnik ingerlatsinermik aqutsinermillu ilisimasanik pilersuinerit attassisarnerillu.

Taamaattumik pingaaruteqarluinnarpoq siunnersuummi aningaasaliisartut siunissamut ungasinnerusumut aningaasaliinissaannut aalisarnermilu suliffeqarfinni ataasiakkaani akuliunnissaannut atugassarititanik pilersitsinissaq. Aningaasaliisartut aalisarnermi suliffeqarfiit piffissami sivisunerusumi ingerlatsisinnaanissaannut isumannaallisarnissaat taamatuttaarlu aningaasaliissutinut isumannaallisaatinik naleqquttunik neqeroorfiginissaat pingaaruteqarluinnarput.

Nunanit allanit aningaasaliisartut/piginneqataasut — siunnersuummi § 9 naapertorlugu

Arctic Prime Fisheries ApS 2007-imili ingerlatseqatigiiffiup aningaasaataannik 33,33%-it tikillugit nunanit allanit piginneqataasunik peqarsimavoq. Tassuunakkut ingerlatseqatigiiffik kilisaatinik avataasiutinik nunamilu aalisakkerivinnik ingerlatsinermut aqutsinermullu ilisimasat pissarsiarineqarsimapput. Tassuunakkuttaaq ingerlatseqatigiiffik angallatini avataasiutini aningaasaliinissamut taakkuninngalu ingerlatsinissamut aamma Kuummiuni, Nanortalimmi Qaqortumilu aalisakkerivinnik ingerlatsinermut aningaasaliinissamut nunani allani aningaaserivinni taarsigassarsinissamut periarfissaqalersimavoq.

Taamaattorli Arctic Prime Fisheries ApS (ingerlatsisullu nutaat allat) immikkut akuersissutinik tunniussigallartarneq tunngavigalugu nunami aalisakkerivinnik aalisarnermilluunniit ingerlatsinermik ingerlatsisinnaanngitsut nalilerneqarpoq. Tamanna qularnermik pilersitsissaaq, allaat Arctic Prime Fisheries ApS-imut ingerlataqartunullu nutaanut allanut siunissamut ungasinnerusumut pisariaqartinneqartumillu aningaasalersuisoqarnissaa periarfissaajunnaassalluni.

§ 11, imm. 2-p siunissaq ungasinnerusoq eqqarsaatigalugu aningaasaliinissamut pisariaqartumik siumut ilisimaarineqarsinnaassuseqalersitsisumik periarfissaqalersitsisumillu allanngortinneqarnissaa siunnersuutigineqarpoq. Inatsisip oqaasertaani tassungalu nassuiaatini qaqugukkut immikkut akuersisoqarsinnaanersoq pillugu aalajangersaasoqarlunilu nassuiaasoqassasoq innersuussutigineqarpoq. Inatsisip oqaasertaani immikkut akuersisarnerup sivikinnerpaaffissaanik aalajangersaasoqassasoq innersuussutigineqarpoq.

Sivikinnerpaaffissaani nalinginnaasumik piffissat aningaasaliisarfiusut nalikilliliisarfiusullu eqqarsaatigineqartariaqarput.

Pisassiissutit niuerutigineqarsinnaasut nammineq pigisat — siunnersuummi kapitali 7

Arctic Prime Fisheries ApS pisassiissutinik niuerutigineqarsinnaasunik nammineq pigisassanik eqqussinissamut isumaqataavoq. Taamatut aaqqissuussineq atorluarsinnaasoq paasineqarsimavoq, tamatigoortuuvoq ingerlaavartumillu naleqqussaanissamut pisariillisaanissamullu tunngaviliilluni. Tassunga ilaapput pisassiissutit niuerutigineqarsinnaasut nammineq pigisat aalisarnermik inuussutissarsiornermut taarsigassarsinissamut sillimmatitut atorneqarsinnaasimanerat.

Pissutsit raajanik, qaleralinnik saattussanillu aalisarnermi pisassiissutit niuerutigineqarsinnaasut nammineq pigisat eqqunnissaannut tunngavilersuisut aalisakkanik allanik aalisarnermut aamma taamatut atuuttussaapput. Taamaattumik § 28, imm. 1-imi aalisakkanik allanik aalisarneq tassunga ilanngullugu Tunumi immap naqqata aalisagaanik tamanik aalisarnerit ilanngunneqassasut innersuussutigineqarpoq.

Pisassiissutinik niuerutigineqarsinnaasunik nammineq pigisanik eqqussisoqarpat Tunumi aalisarnermi Arctic Prime Fisheries ApS aamma aalisarnermi suliffeqarfiit nutaat taarsigassarsinermut pisassiissutit ilaat sillimmasiissutigisinnaalissavaat tassuunakkullu kalaallit ingerlatseqatigiiffinnut aningaasaliinissaat tunngavilerneqarluni.

Arctic Prime Fisheries ApS pisassiissutini qummut killiliussat pillugit tunngavimmut oqaaseqaatissaqanngilaq. Taamaattorli pisassiissutini qummut killiliussat TAC-mut tulluarsarneqartariaqarput taamaalillunilu aalisarnermi suliffeqarfinnut ataasiakkaanut pisassiissutit aningaasaqarnikkut attanneqarsinnaasumik pisassiissutinik tunngaviit (ukiumoortumik pisassiissutit) qulakkeerneqassapput. Pisassiissutini qummut killiliussat pillugit aalajangersakkanut nassuiaatini taakku naatsorsorneri ilanngunneqarsimanngillat.

Pisassiissutit niuerutigineqarsinnaasut nammineq pigisat ilisimaneqartutut pisassiissutinik niuerutigineqarsinnaasunik nammineq pigisalinnut taarsigassarsianut sillimmatitut aamma atorneqarsinnaapput. Aalisarnermi suliffeqarfik assersuutigalugu avataasiorluni angallammut aningaasaliippat angallat ukiuni 20-30-ni nalikilliartortinneqassaaq. Taamaaqataanik kilisaatit avataasiortut ukiuni 20-30-ni aningaasalersorneqartarput. Aningaasalersuineq amerlanertigut pisassiissutit niuerutigineqarsinnaasut nammineq pigisat qularnaveeqqutigalugit pisarpoq.